  Виталий Пронин Егит М. Гаевой, Д. Шамаев, Д. Вдовин.Куасэн бызьылонЙылпумъяськиз дуннеысь куасэн бызьылӥсьёслэн трос нунал ӵоже кыстӥськись «Тур де Ски» ӵошатсконзы.Пусйыны кулэ, нырысьсэ та вожвылъяськонын вормыны удалтӥз Россиысь спортсменлы Александр Легковлы. Удмуртиысь воргоронъёс но та ӵошатсконын бездыт ӧз адске. Куинетӥ инты басьтӥз Шарканысь Максим Вылегжанин. Солэн эшъёсыз - Можгаысь Дмитрий Япаров но Кезысь Константин Главатских - 19-тӥ но 36-тӥ интыосы потӥзы. Тренерзы Олег Перевозчиков верамъя, вань спортсменъёс азязы пуктэм ужпумзэс быдэстӥзы. Конькиен нискыланСочи городын йылпумъяськиз конькиен нискыланъя Россилэн чемпионатэз.Нылъёс, нылкышноос пӧлын нырысетӥ инты басьтӥз Глазысь Елизавета Туктамышева. Та ӵошатсконэ со ӧжытак висьыса потӥз ке но, вормон басьтыны со ӧз люкеты. Йӧ вылын чебер эктыны быгатэменыз нош ик шумпоттӥз Евгений Плющенко. Январь пумын Хорватиысь Загреб городын ортчоз Европалэн чемпионатэз. Глазысь нылаш отын ас быгатонлыкъёссэ возьматоз.ШахматЮкаменск ёросысь нылпи садэ ветлӥсьёс понна шашкиен шудонъя ӵошатскон ортчиз. Черкогуртысь сяна, кечато пулъёс сьӧрын йырзэс тӥязы Пышкизь но Ёж гуртъёсысь тэшкылиос. Ужрад ортчизЮкаменскысь «Ладушки» нылпи садын. Куноослы тэшкылиос Выль арлы сӥзем выжыкыл но крезьгуро инструментъёсын концерт возьматӥзы. Педагог Лариса Новикова верамъя, одӥг ужрадын нылпиос кык кечез кутӥзы: шулдыр шутэтскизы но, шудыны быгатэмзэс но эскеризы.Вормисе потӥзы «Ладушкие» ветлӥсьёс. Соосты ӟечкылаз Тол бабай. Садлы коньдон кузьым сётӥз мугор кыдатонын кутӥськись арбериос басьтыны.СноубордГуртъёсын улӥсьёс пӧлысь тросэз-а меда конькиен я куасэн нискыланы пота, салазкиосты но вунэтыны ӧдъяло ни. Дэбес черкогуртысь егитъёс Карасмешка гурезьзэс волятыса возё сноубордэн.Тужгес егитэз сноубордист - 7-тӥ классын дышетскись Рома Перевозчиков. Дэбесын спортысь та амалэз яратӥсьёслэн лыдзы арысь аре йылэ. Пул вылын нискыланы ярато пиос. Соос асьсэос ик сюрес но лёго, трамплинъёс но лэсьто. Ӵемгес та гурезе вуыло Михаил Сидельников но Эдуард Хохряков. Миша пичи дыръяз ик пул вылын нискылам. Сноуборд шуонзэ фанералэсь лэсьтэм. Кык пол нискылтыны кылдэм Байгурезьзы йылысен но. Солэн Эдик эшез кыкетӥ арзэ гинэ нискыла. Пулъёс вылын ӟеч возиськон вылысь, дэбесъёс «Нечкино» спорткомплексысь инструктор доры нимысьтыз дышетскыны ветлӥллям.Гуртысь спортсменъёс таин гинэ уг буйгатско. Кылсярысь, Мишалэн туж потэ фристайл амаллы дышетскемез, сальтоос лэсьтэмез, нош Эдиклэн - котыраз тросгес эшъёс люкамез.Валентина Емельянова Пыдын бызьылонАрлы быдэ шаерысьтымы пыдын бызьылӥсьёс тол ӵошатскон ортчыто. Сюрессылэн кузьдалаез 300 иськем, со пӧртэм ёросъёс но городъёс пыр ортче. Таӵе ужрад 41-тӥзэ ортчиз.Кызьы ивортӥз Мугорез кыдатон культурая, спортъя но туризмъя министерствоысь Капчи атлетикая федерациен кивалтӥсь Валерий Сунцов, тол бызьылонэ вань мылкыд карисьёсты уг басьто. Удмуртиын но Россиын ортчем ӵошатсконъёсын ар куспын трос очко люкам спортсменъёслы гинэ шуд усе та ужрадэ пыриськыны.Та вожвылъяськонэ тужгес мыло-кыдо пырисько гурт спортсменъёс. Дэбес черкогуртысь Сергей Широбоков аслэсьтыз быгатонлыкъёссэ нырысьсэ эскериз. Кезьыт куазьлэсь кышкасьтэм мурт тол шаерлэн чебереныз тодматскиз.Сергей, куинетӥ классын дышетскыкуз ик, куасэн бызьылыны кутскем. Та вакытэ медальёсыз трос люкаськемын ни. Котькудӥз сярысь пыр-поч вераны быгатэ. Тужгес вылӥ дунъя гурезё интыостӥ бызьылонъя Россилэн чемпионатаз басьтэм медальзэ. Та вакытэ со гурезё интыостӥ бызьылонын но полиатлонъя ӵошатсконъёсын спортъя мастере кандидатлэсь куронзэ быдэстӥз, азьланяз малпа мастерозь будыны. Со понна нуналлы быдэ Дэбес ульчаос кузя бызьылэ. Со ик юрттӥз 300 иськемез арня куспын ортчыны.Куд-ог спортсменъёс секытэз ӧз чидалэ. Угось нунал куспын 50 иськемез вормоно вал. Дугдылонъёс дыръя спортсменъёс пумиськылӥзы школаын дышетскисьёсын, гуртоосын, пӧлысьтызы дӥсьтӥсьёсыз кӧня ке иськемзэ спортсменъёс сьӧры бызизы. Озьы шаерысьтымы спортсменъёс гуртъёсын но городъёсын улӥсьёслы спортэз яратон мылкыд кузьмало.Юлия Кардапольцева Теги: биатлон сноуборд спорт шахмат  